Na temelju članka 11. stavka 7. Zakona o sustavu osiguranju depozita (NN 146/20), Nadzorni odbor Hrvatske agencije za osiguranje depozita dana \_\_. lipnja 2022. godine donosi

PRAVILNIK

O POSTUPKU RAZMJENE INFORMACIJA IZMEĐU

HRVATSKE AGENCIJE ZA OSIGURANJE DEPOZITA I SUSTAVA  
OSIGURANJA DEPOZITA MATIČNE DRŽAVE ČLANICE

# Uvod

## Članak 1.

Ovim Pravilnikom pobliže se propisuje komunikacija i razmjena informacija između sustava osiguranja depozita (u daljnjem tekstu: SOD) ili, prema potrebi, imenovanih tijela, sukladno Direktivi 2014/49/EU, Zakonu o sustavu osiguranju depozita (NN 146/20; u daljnjem tekstu: ZSOD), Zakonu o provedbi Opće uredbe o zaštiti podataka (NN 42/18) te Smjernici o sporazumima o suradnji između sustava osiguranja depozita u okviru Direktive 2014/49/EU.

# Pojmovi

## Članak 2.

Pojedini pojmovi u smislu ovog Pravilnika imaju sljedeća značenja:

1. „Matična država članica" je država članica u kojoj je kreditna institucija dobila odobrenje za rad u skladu s člankom 8. Direktive 2013/36/EU.
2. „Domaći SOD“ je SOD uspostavljen u matičnoj državi članici.
3. „SOD domaćin" je SOD uspostavljen u Republici Hrvatskoj na čijem je području kreditna institucija druge države članice osnovala podružnicu i koja je član domaćeg SOD-a.
4. „Agencija" je Hrvatska agencija za osiguranje depozita koja kao imenovano tijelo upravlja SOD-om u Republici Hrvatskoj, a u ovom Pravilniku je SOD domaćin.

# Sporazum o suradnji

## Članak 3.

1. Svi detalji suradnje između domaćeg SOD-a i Agencije regulirat će se sporazumom o suradnji.
2. Sporazumom o suradnji između domaćeg SOD-a i Agencije, ovisno o konkretnom pitanju ili slučaju koje se rješava između SOD-ova, odredit će se sljedeće:

* isplata deponenata podružnice kreditne institucije iz matične države članice koja posluje na području Republike Hrvatske, a koju provodi Agencija, u skladu s člankom 14. stavkom 2. Direktive 2014/49/EU i člankom 11. ZSOD-a i/ili;
* međusobno pozajmljivanje sredstava između domaćeg SOD-a i Agencije u skladu s člankom 12. Direktive 2014/49/EU i člankom 14. ZSOD-a i/ili;

• prijenos doprinosa od jednog SOD-a na drugi u slučaju kada kreditna institucija prestane biti članom SOD-a i pridruži se drugom SOD-u, uključujući prekogranične i domaće prijenose, u skladu s člankom 14. stavkom 3. Direktive 2014/49/EU.

# Obveze domaćeg SOD-a

## Članak 4.

1. Domaći SOD dužan je pismenim putem obavijestiti Agenciju o danu nedostupnosti depozita kod određene kreditne institucije, koja je utvrđena u skladu s člankom 2. stavkom 1. točki 8. Direktive 2014/49/EU.
2. Obavijest treba sadržavati osnovne informacije o kreditnoj instituciji u kojoj je utvrđena nedostupnost depozita, procjenu visine očekivane isplate deponentima podružnice, uključujući iznos osiguranih depozita i broj deponenata u podružnici, valutu isplate i sve druge opće podatke za koje domaći SOD smatra da bi Agenciji mogli koristiti kod pripreme isplate.
3. Domaći SOD dužan je izvršiti obradu SCV- single customer view (podatak o pojedinom klijentu) te Agenciji dostaviti sve potrebne podatke za isplatu (ime i prezime/naziv deponenta, adresu, identifikacijski broj, kontaktne podatke deponenata, iznose depozita i iznose obveza pojedinačnog deponenta te iznos obeštećenja koji treba isplatiti po pojedinačnom deponentu i si.) kao i upute vezane za isplatu, i to najkasnije u roku od dva radna dana matične države članice prije roka do kojeg iznos obeštećenja mora biti dostupan deponentima podružnice.

Navedene podatke domaći SOD dužan je dostaviti Agenciji na način i u obliku kako će biti utvrđeno sporazumom o suradnji ili na drugi način dogovoren između domaćeg SOD-a i Agencije.

1. Domaći SOD dužan je osigurati i Agenciji uplatiti sredstva potrebna za isplatu obeštećenja, najkasnije do dana na koji bi iznos obeštećenja trebao biti dostupan deponentima podružnice.
2. Odgoda dostave informacija je moguća samo u slučajevima i na način kako će biti definirano sporazumom o suradnji.

# Obveze Agencije

## Članak 5.

1. Odmah nakon primitka obavijesti o nedostupnosti depozita od domaćeg SOD-a, Agencija će pismenim putem obavijestiti domaći SOD o podacima vezanim za račune na koje će se izvršiti prijenos sredstava s računa domaćeg SOD-a na račun Agencije.
2. Agencija će pismenim putem obavijestiti domaći SOD o tijeku i rezultatima isplate, uključujući raspodjelu i vršenje isplate deponentima te izvješće o svim poteškoćama nastalim tijekom isplate, a kako će biti utvrđeno sporazumom o suradnji između domaćeg SOD-a i Agencije.
3. Domaći SOD i Agencija će se međusobno, bez odgode, obavještavati o svim izmjenama podataka tijekom i nakon isplate.
4. Agencija ne snosi odgovornost za postupanje u skladu s uputama domaćeg SOD-a.

# Korištenje valute

## Članak 6.

Sporazumom o suradnji biti će određena valuta isplate, sukladno Smjernici o sporazumima o suradnji između sustava osiguranja depozita u okviru Direktive 2014/49/EU.

# Komunikacija i jezik korištenja

## Članak 7.

1. Agencija komunicira s deponentima u ime domaćeg SOD-a, uključujući informiranje deponenata o nedostupnosti depozita i isplati od strane Agencije.
2. Ukoliko je domaći SOD u mogućnosti učinkovito voditi komunikaciju s deponentima podružnice u Republici Hrvatskoj, uključujući mogućnost komuniciranja na hrvatskom jeziku, sporazumom se može propisati da će se deponentima ponuditi izričita dodatna mogućnost izravne komunikacije s domaćim SOD-om.
3. Sporazumom o suradnji odredit će se da je jezik koji domaći SOD i Agencija koriste u komunikaciji s deponentima u kontekstu isplate službeni jezik Agencije odnosno hrvatski jezik.
4. Domaći SOD i Agencija trebali bi koristiti engleski jezik u međusobnoj komunikaciji, osim kad postoji uzajamni dogovor o korištenju drugih jezika.

# Posebnosti

## Članak 8.

1. Sporazumom o suradnji odredit će se vrste troškova koje je domaći SOD dužan nadoknaditi Agenciji, uključujući, ali ne ograničavajući se na troškove nastale prilikom obavljanja zadataka koji su nastali i odnose se na isplatu.
2. Agencija ne snosi troškove niti odgovornost za postupanje u skladu s uputama domaćeg SOD-a u skladu s člankom 14. stavkom 2. Direktive 2014/49/EU i člankom 11. stavkom 3. ZSOD-a.

# Postupanje kod kašnjenja

## Članak 9.

Sve troškove nastale kao posljedica kašnjenja domaćeg SOD-a pri slanju uputa i potrebnih informacija te sredstava za isplatu snosi domaći SOD, uključujući i operativne troškove Agencije koji nastanu kao posljedica navedenog kašnjenja.

# Stupanje na snagu

## Članak 10.

Ovaj Pravilnik stupa na snagu osmog dana od dana objave na oglasnoj ploči Agencije i biti će objavljen na mrežnim stranicama Agencije.

Nadzorni odbor Agencije

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Pravilnik je objavljen na oglasnoj ploči dana \_\_. lipnja 2022. godine i stupio je na snagu dana \_\_.lipnja 2022. godine.